ગોળી આપવાથી પ્રેગનન્ટ માતાના બાળકને એચઆઈવી હોવાની આશંકા ઘટી ચોક્કસ હતી, પરંતુ તે બાબત ખતરનાક તો હતી જ. બાળકના જન્મ બાદ દોઢ મહિને, છ મહિને અને દોઢ વર્ષ સુધી એઆરટી કરવામાં આવતો હતો અને ત્યાં સુધી માતા-પિતા અને ડૉક્ટર્સ પણ સતત ચિંતામાં રહેતાં હતાં, કારણ કે આવા બાળકમાં થોડીક પણ એચઆઈવીની અસર રહી જાય તો તેની જિંદગીનું શું? આથી જ ડૉ.દાવર અને તેમના સાથીઓએ નાકો મારફત વર્લ્ડ હેલ્થ ઓર્ગેનાઈઝેશન (હૂ) દ્વારા ચલાવાતાં બી-(બી પોઝિટિવ) પ્રોગ્રામની માગણી કરીને તેને જે.જે. હોસ્પિટલમાં શરૂ કરવામાં આવ્યો. જેમાં વિદેશ જેવા ઉપચારની સાથે માતાને ત્રણ ગોળી અને બાળકને એક ડૉઝ આપવાની શરૂઆત થઈ. એ પછી ત્રણેય ગોળી મેળવીને એક ગોળી ટીએલઈ આપવાની શરૂઆત કરાઈ. આ પદ્ધતિથી માતાની પ્રતિકારકશક્તિ સારી રહેવા લાગી અને તે બાળકને સ્તનપાન પણ કરાવી શકતી. આ પદ્ધતિથી બાળક એચઆઈવીગ્રસ્ત જન્મવાની શક્યતાઓ વધુ ઘટી.